Jens Kirk (V), 1998-12-11:
Christensen, bøder, når man konfiskerer fangsten.
Og det næste, jeg kunne forestille mig, var, at man også blev hængt ud på Internettet, som vi f.eks. ser ske uforskyldt for landmændene vedrørende et eller andet, de har gjort for lang tid siden.
Jeg vil sige, vi kan ikke stå model til, at en fisker skal hænges ud offentligt, uden at det i grunden er kommet til offentlighedens kendskab, hvad der er ret.
Men lige pludselig så står man der, uden at der i grunden er dom for, at det er rigtigt.
I Venstre mener vi, at det er lykkedes ret godt for ministeren at sammenskrive de ni nuværende fiskerilove til én lov.
Der er visse skønhedspletter, og det gør, at karakteren kun kan blive 9-10, måske med en pil nedad.
Disse skønhedspletter skal jeg vende tilbage til.
Det første er sådan set i lovens formål, og jeg vil nok mene, at det burde være helt klart, at det er for fiskeriet, denne lov laves, og at det er på grundlag af, at det skal være bæredygtigt.
Vi bifalder, at der fremover kun skal være tre rådgivende udvalg, og at Dansk Dambrugerforening nu også er blevet repræsenteret.
Men når nu Danmarks Naturfredningsforening også skal være repræsenteret, burde vi, om ikke andet for at bevare ligevægten, invitere én af de to små producentorganisationer til også at være fast medlem, eventuelt på skift i udvalget. § 37, stk. 2 og stk. 3, er forbeholdt den gamle regel fra 1978 om, at ministeren administrativt kan inddrage fiskeritilladelsen, licensen, i op til 5 år.
Der har jeg før udtalt, at vi er bekymrede for denne regel og gerne ser den minimeret ganske betragteligt, gerne ned til f.eks. 1-2 måneder, og derefter skal der selvfølgelig altid afsiges dom.
Vi lever i en ny tid, hvor der er en betydelig tendens til at opstramme alting og til at udnytte de muligheder, man har.
I Venstre mener vi også, at fiskernes forhandlings- og indstillingsret med hensyn til hel eller delvis fredning af nærmere angivne bestande eller farvande og mindstemål på fisk burde opretholdes.
I det hele taget mener vi, at der er en tendens til, at ministeren tildeles alt for mange bemyndigelser, ja, næsten enevældig magt.
Venstre støtter en liberalisering af auktionssystemet for fiskeauktioner.
Vi ser gerne, at fiskerne gives mulighed for at følge fiskene endnu længere frem på vejen fra hav til bord.
Men vi er også klar over, at der skal stilles krav til eventulle nye auktionsmestre.
Men vi skal også samtidig sikre os, at vi ikke lige pludselig står i den situation, at en masse af de byer, som har auktioner i dag, står uden auktioner.
For det er jo ikke bare, kan vi sige, fiskerne, det så går ud over, men det går jo også ud over det samfund, det kystnære samfund, hvis der lige pludselig bliver alt for langt til de enkelte auktioner.
Så derfor mener vi, at vi skal have en liberalisering, men vi skal tænke os godt om, inden vi fastlægger hvordan.
Der skal et stort udvalgsarbejde til; det støtter jeg Socialdemokratiet i.
Vi bifalder selvfølgelig også, at vi har gjort brug af vores kendskab til EU; der er ingen diskriminering mere.
Omsætningsforbudet overføres til ferskvand - støtter vi også.
Men her er vi måske allerede på forkant med Opgavekommissionen, for de foreslår, at den del af den fremtidige lov måske skulle ligge i amterne.
Det mener jeg også vi skal diskutere.
Vi støtter selvfølgelig også, at det ikke er den, der udsteder fisketegnene, der skal kontrollere, om der fiskes lovligt m.m. Kort og godt: Venstre vil gå aktivt ind i arbejdet med behandlingen af lovforslaget, til lovudkastet til en ny samlet fiskerilov.